РЕГЛАМЕНТ (ЕС) № 758/2013 НА КОМИСИЯТА
от 7 август 2013 година
за поправка на приложение VI към Регламент (ЕО) № 1272/2008 на Европейския парламент и на Съвета относно класифицирането, етикетирането и опаковането на вещества и смеси
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (1), и по-специално член 53 от него,
като има предвид, че:
(1)
Проверка разкри грешки в приложения I, II, IV и V към Регламент (ЕО) № 790/2009 на Комисията от 10 август 2009 г. за изменение с цел адаптиране към научно-техническия напредък на Регламент (ЕО) № 1272/2008 на Европейския парламент и на Съвета относно класифицирането, етикетирането и опаковането на вещества и смеси (2). Следователно тези грешки следва да бъдат поправени.
(2)
Поправеното и хармонизирано класифициране и етикетиране на веществата трябва да се прилага от деня на влизане в сила на настоящия регламент. От доставчиците не трябва да се изисква повторно да етикетират и опаковат веществата и смесите вече пуснати на пазара в съответствие с Регламент (ЕО) № 1272/2008 преди влизането в сила на настоящия регламент. Доставчиците следва независимо от това да разполагат с възможността да прилагат разпоредбите на настоящия регламент относно веществата и смесите вече пуснати на пазара на доброволен принцип.
(3)
Мерките, предвидени в настоящия регламент, са в съответствие със становището на комитета, създаден съгласно член 133 от Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (3),
ПРИЕ НАСТОЯЩИЯ РЕГЛАМЕНТ:
Член 1
В част 3 от приложение VI към Регламент (ЕО) № 1272/2008, вписванията в таблица 3.1, съответно изменена с приложения I и II към Регламент (ЕО) № 790/2009, съответстващи на вписванията в приложение I към настоящия регламент, се заменят с вписванията в същото приложение.
Член 2
В част 3 от приложение VI към Регламент (ЕО) № 1272/2008, вписванията в таблица 3.2, съответно изменена с приложения IV и V към Регламент (ЕО) № 790/2009, съответстващи на вписванията в приложение II към настоящия регламент, се заменят с вписванията в същото приложение.
Член 3
Вписванията в приложение III към настоящия регламент се добавят към таблица 3.1 в част 3 от приложение VI към Регламент (ЕО) № 1272/2008.
Член 4
Вписванията в приложение IV към настоящия регламент се добавят към таблица 3.2 в част 3 от приложение VI към Регламент (ЕО) № 1272/2008.
Член 5
Няма изискване доставчиците повторно да етикетират и опаковат веществата, изброени в приложенията към настоящия регламент, или веществата и смесите, които ги съдържат, вече пуснати на пазара в съответствие с Регламент (ЕО) № 1272/2008 преди влизането в сила на настоящия регламент.
Член 6
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 7 август 2013 година.